子平寄惠希夷陳先生服唐福山藥方因戲作雜言謝之
作者：文同
朝代：宋

paragraphs: 蜀江之東山色盡如赭，有道人云此是丹砂伏其下。
烟雲光潤若洗濯，澗谷玲瓏如刻畫。
我聞神仙草藥不在凡土生，是中當有靈苗異卉之根莖。
果然人言所出山芋爲第一，西南諸郡有者皆虛名。
就中唐福衆稱賞，肥實甘香天所養。
有時岩頭倒垂三尺壯士臂，忽然洞口直舉一合仙人掌。
土人入冬農事閑，千篝萬鍤來此山。
可憐所鬻不甚貴，著價即售曾不慳。
往年子瞻爲余說，言君所部之內此物尤奇絕。
後復寄書勸我當餌之，滿紙親題華嶽先生訣。
予因購之不惜錢，依方服餌將二年。
其功神聖久乃覺，筋牢體溢支節堅。
自問丹霄幾時上，早生兩翅教高颺。
塵世如帤不可居，待看鴻濛對雲將。